**МОТИВИ**

**КЪМ ПРОЕКТ НА НАРЕДБА ЗА ИЗМЕНЕНИЕ И ДОПЪЛНЕНИЕ НА НАРЕДБАТА ЗА ОПАЗВАНЕ НА ОКОЛНАТА СРЕДА И УПРАВЛЕНИЕ НА ОТПАДЪЦИТЕ НА ТЕРИТОРИЯТА НА ОБЩИНА УГЪРЧИН**

**УВАЖАЕМИ ДАМИ И ГОСПОДА,**

В съответствие с разпоредбите на чл. 28, ал. 2 от Закона за нормативните актове, към проекта на Наредбата прилагам съответните мотиви:

**1. Причини, които налагат приемането на Наредба за изменение и допълнение на Наредбата за опазване на околната среда и управление на отпадъците на територията на община Угърчин:**

Този проект за изменение и допълнение на Наредбата за опазване на околната среда и управление на отпадъците на територията на община Угърчин се налага, тъй като според разпоредбата на чл. 2, ал. 3 от Закона за административните нарушения и наказания /ЗАНН/, общинските съвети при издаване на наредби определят съставите на административните нарушения и съответстващите на тях наказания, предвидени в Закона за местното самоуправление и местната администрация /ЗМСМА/. Редовността на формалното производство за установяване на административни нарушения е обусловена от компетентност на проверяващите контролни органи.

Съгласно чл. 37, ал. 1 от ЗАНН, актове за установяване на административни нарушения /АУАН/ могат да се съставят от длъжностни лица, посочени изрично в съответните нормативни актове или определени от ръководителите на ведомствата, организациите, областните управители и кметовете на общините, на които е възложено приложението или контрола по приложението на съответните нормативни актове. В разпоредбата на чл. 47, ал. 1 от ЗАНН са посочени лицата, които могат да издават наказателни постановления, като в ал. 2 на чл. 47 от ЗАНН е предвидена възможност тези лица да делегират правомощията си на наказващи органи на определени от тях длъжностни лица, но единствено и само в случаите, в които това е предвидено в съответния закон, указ или постановление на Министерски съвет.

В ЗМСМА и конкретно чл. 22 ал. 5 от същия се посочва, че правомощия по издаване на наказателните постановления имат единствено кмета на общината или негов заместник.

Съгласно чл. 22, ал.1 от ЗУО, Общинският съвет приема наредба, с която определя условията и реда за изхвърлянето, събирането, включително разделното, транспортирането, претоварването, оползотворяването и обезвреждането на битови и строителни отпадъци, включително биоотпадъци, опасни битови отпадъци, масово разпространени отпадъци, на територията на общината, разработена съгласно изискванията на този закон и подзаконовите нормативни актове по прилагането му, както и заплащането за предоставяне на съответните услуги по реда на Закона за местните данъци и такси.

Съгласно чл. 157, ал.1 от ЗУО нарушенията по чл. 133, ал. 1, т. 1 - 3 и 5 и ал. 2, чл. 134, ал. 1 и 2 и чл. 146 се установяват с акт на директора на РИОСВ или на оправомощени от него длъжностни лица, както и от длъжностни лица, оправомощени от кмета на съответната община, а нарушения по чл. 133, ал. 1, т. 4, 6 и 7 се установяват с акт на длъжностни лица, оправомощени от кмета на съответната община.

Съгласно чл. 157, ал.4 от ЗУО Наказателните постановления по ал. 1 и 2 се издават от директора на РИОСВ, както и от кмета на общината или от оправомощени от него длъжностни лица в случаите по ал. 1., като тази разпоредба правилно е била възпроизведена в чл. 63, ал.2 от Наредбата, преди изменението й с Решение 485/25.04.2018г. Същото е в резултат производството по адм. д. № 70/2018 година на Административен съд Ловеч, образувано по жалба на „Рейсър Ауто” ЕООД. Изменението е констатирано като неправилно от Окръжна прокуратура Ловеч, която го протестира, с Протест на прокурор Светла Иванова до Административен съд Ловеч, с аргумента, че в случая приложение следва да намери специалния закон – ЗУО, а не общите разпоредби, посочени в ЗАНН и ЗМСМА, относно компетентността на лицата, които могат да издават наказателни постановления. Изхождайки от принципите, заложени в ЗНА, изводът на окръжния прокурор е правилен.

С оглед осигуряване на съответствие на наредбата със специалния закон – чл. 157, ал.4 от ЗУО, а не с общите разпоредби, посочени в ЗАНН и ЗМСМА, е и предложението за редакция на текста на чл. 63, ал.2 на същата.

**2. Цели, които се поставят:**

Целта на приемането на настоящите промени е привеждане на разпоредби от Наредбата за опазване на околната среда и управление на отпадъците на територията на община Угърчин в съответствие с норми от по-висш порядък.

**3. Финансови и други средства, необходими за прилагането на новата уредба:**

Прилагането на предлаганите изменения и допълнения с проекта на Наредба за изменение и допълнение на Наредбата за опазване на околната среда и управление на отпадъците на територията но община Угърчин не изисква допълнителни финансови средства.

**4. Очаквани резултати от прилагането:**

Очакваните резултати се изразяват в подобряване работата по прилагането на Наредбата и привеждането й в съответствие с нормативните актове от по-висока степен.

**5. Анализ за съответствие с правото на Европейския съюз:**

 Предлаганият проект на Наредба за изменение и допълнение на Наредбата за опазване на околната среда и управление на отпадъците на територията на община Угърчин е в съответствие с нормативните актове от по-висока степен, както и с тези на европейското законодателство.

**ВНОСИТЕЛ:**

**СТАНИМИР ПЕТКОВ /п/**

*Кмет на ОбщинаУгърчин*